-----------------------------------------------------------------------
  2. ปัจจัยความเสี่ยง

  -----------------------------------------------------------------------

2.1 ความเสี่ยงด้านการเงิน

ตามที่ได้เคยกล่าวไว้ในปีก่อนๆ กรณีบริษัทเป็นผู้ค้ำประกันหนี้สินบริษัทที่เกี่ยวข้องกันแห่งหนึ่ง
ซึ่งได้มีการเจรจาปรับโครงสร้างหนี้กับธนาคารเจ้าหนี้มาโดยตลอด จนเมื่อวันที่ 27 มิถุนายน 2551
ที่ผ่านมา
บริษัทและบริษัทที่เกี่ยวข้องประสบความสำเร็จในการเจรจาปรับโครงสร้างหนี้ภาระค้ำประกันทั้งหมด
ปัจจุบัน
บริษัทและบริษัทที่เกี่ยวข้องได้ดำเนินการตามเงื่อนไขที่ระบุในสัญญาปรับโครงสร้างหนี้ฉบับใหม่ทั้งหมดเรียบร้อยแล้ว
ทำให้เมื่อวันที่ 28 กันยายน 2552
ธนาคารเจ้าหนี้ได้ปลดหนี้เงินต้นที่เหลือและดอกเบี้ยคงค้างทั้งหมดให้บริษัทที่เกี่ยวข้อง
ตลอดจนปลดภาระค้ำประกันให้บริษัทด้วย ปัจจุบัน
คงเหลือเพียงภาระหนี้ที่บริษัทกู้ยืมธนาคารมาเพื่อชำระหนี้แทนในฐานะผู้ค้ำประกัน
โดยภาระหนี้ดังกล่าวมียอดคงเหลือ ณ วันที่ 31 ธันวาคม 2554 จำนวน 266.90 ล้านบาท
(จากยอดรวม 437.90 ล้านบาท)

โดยสรุปภาระหนี้ค้ำประกัน มีดังต่อไปนี้

ภาระหนี้ค้ำประกันหนี้ทั้งสิ้น (เงินต้น) ณ วันที่ 29 มิ.ย. 2544 1,350.52 ล้านบาท

หัก ยอดชำระตั้งแต่วันที่ 29 มิ.ย. 2544 – 31 มี.ค.51 (ตามสัญญาฯเดิม) 109.06 ล้านบาท

คงเหลือภาระหนี้ (ตามสัญญาใหม่) ณ วันที่ 27 มิ.ย. 2551 1,241.46 ล้านบาท

แบ่งการชำระหนี้ เป็นดังนี้

1. บจ.เหล็กสหมิตร (ลูกหนี้) ขายทรัพย์ทั้งหมดเพื่อชำระหนี้ 312.10 ล้านบาท

2. บริษัท (ในฐานะผู้ค้ำประกัน) ออกหุ้นเพิ่มทุนให้ธนาคารเจ้าหนี้ 10% 26.66 ล้านบาท

3. ธนาคารเจ้าหนี้ยกหนี้ส่วนที่เหลือให้ทั้งหมด 464.80 ล้านบาท

4. บริษัท (ในฐานะผู้ค้ำประกัน) ผ่อนชำระหนี้ต่อ 437.90 ล้านบาท

  รายการในลำดับที่ 1 – 3 ได้ดำเนินการเสร็จสิ้นแล้วในปี 2551-2552
  ปัจจุบันอยู่ระหว่างผ่อนชำระหนี้ในลำดับที่

4 เป็นรายไตรมาส ซึ่งจะสิ้นสุดในเดือน ธ.ค. 2557 พร้อมดอกเบี้ยในอัตรา MLR

2.2 ความเสี่ยงจากความผันผวนของอัตราแลกเปลี่ยน

บริษัทในฐานะผู้ประกอบการส่งออก (ประมาณ 75-90% ของยอดขาย 3 ปีที่ผ่านมา)
มีรายรับที่เป็นเงินตราต่างประเทศจากการทำธุรกรรมด้านการค้าซึ่งส่วนใหญ่เป็นเงินสกุลดอลลาร์สหรัฐอเมริกาและยูโร
และมีรายจ่ายที่เป็นเงินตราต่างประเทศจากการนำเข้าวัตถุดิบซึ่งส่วนใหญ่ประกอบด้วยเหล็กแผ่นรีดร้อน
โดยในปี 2554 ที่ผ่านมาบริษัทนำเข้าวัตถุดิบคิดเป็น 66% ของปริมาณความต้องการใช้วัตถุดิบทั้งหมด
ดังนั้นบริษัทจึงมีความเสี่ยงจากความผันผวนของอัตราแลกเปลี่ยน
ซึ่งบริษัทใช้วิธีป้องกันความเสี่ยงแบบ Natural Hedge
เนื่องจากบริษัทมีรายจ่ายและรายรับส่วนใหญ่ที่เป็นเงินตราต่างประเทศ

2.3 ความเสี่ยงเกี่ยวกับการเสนอขายหลักทรัพย์และการจ่ายเงินปันผล

2.3.1 ตั้งแต่วันที่ 3 มีนาคม 2541 ถึงวันที่ 28 ตุลาคม 2544
บริษัทเข้าเกณฑ์อาจถูกเพิกถอนจากการเป็นหลักทรัพย์จดทะเบียน เนื่องจาก

1. บริษัทมีผลขาดทุนสุทธิสามปีในสี่ปีสุดท้าย
และมีมูลค่าตามบัญชีของสินทรัพย์ที่มีตัวตนสุทธิตามที่เปิดเผยในงบการเงินฉบับล่าสุดที่ผ่านการตรวจสอบจากผู้สอบบัญชีแล้วต่ำกว่าหนึ่งร้อยยี่สิบล้านบาท

2.
บริษัทมีมูลค่าตามบัญชีของสินทรัพย์ที่มีตัวตนสุทธิตามที่เปิดเผยในงบการเงินฉบับล่าสุดที่ผ่านการตรวจสอบจากผู้สอบบัญชีแล้วต่ำกว่าร้อยละห้าสิบของทุนชำระแล้ว

ถึงแม้กฎเกณฑ์ดังกล่าวได้ถูกยกเลิกตามมติคณะกรรมการตลาดหลักทรัพย์เมื่อวันที่ 3 สิงหาคม 2541
และให้แก้ไขโดยใช้เกณฑ์ส่วนของผู้ถือหุ้นมีค่าไม่ต่ำกว่าศูนย์
โดยพิจารณาประกอบกับรายงานของผู้สอบบัญชีด้วยว่าจะต้องไม่แสดงความเห็นอย่างมีเงื่อนไข
อันเป็นผลให้ส่วนของผู้ถือหุ้นลดลงจากที่แสดงไว้ในงบดุล จนทำให้ส่วนของผู้ถือหุ้นมีค่าต่ำกว่าศูนย์
บริษัทจึงยังเข้าเกณฑ์อาจถูกเพิกถอนออกจากการเป็นหลักทรัพย์จดทะเบียน
ด้วยสาเหตุดังกล่าวข้างต้น

ต่อมา เมื่อวันที่ 29 มิถุนายน 2544
บริษัทประสบผลสำเร็จในการทำสัญญาปรับโครงสร้างหนี้กับธนาคารและเจ้าหนี้สถาบันการเงิน
และผ่านการอนุมัติจากที่ประชุมผู้ถือหุ้นเมื่อวันที่ 28 กันยายน 2544 โดยมีบริษัทหลักทรัพย์เอบีเอ็น
แอมโร เอเซีย จำกัด (มหาชน) เป็นที่ปรึกษาทางการเงิน
เป็นผลให้หุ้นของบริษัทได้กลับเข้าทำการซื้อขายในตลาดหลักทรัพย์ฯ ได้อีกครั้งในหมวด “REHABCO”
ตั้งแต่วันที่ 29 ตุลาคม 2544 จนถึงวันที่ 14 พฤศจิกายน 2548

และตั้งแต่วันที่ 14 พฤศจิกายน 2548 จนถึงปัจจุบัน
บริษัทถูกพักการซื้อขายหุ้นในตลาดหลักทรัพย์ฯอีกครั้ง
เนื่องจากเข้าข่ายอาจถูกเพิกถอนออกจากการเป็นบริษัทจดทะเบียน
ตามประกาศของตลาดหลักทรัพย์ฯที่ บจ.(ว) 13/2546 เรื่อง
การปรับปรุงแนวทางการดำเนินงานกับบริษัทจดทะเบียนที่อยู่ระหว่างฟื้นฟูกิจการในหมวด REHABCO
ลงวันที่ 28 มีนาคม 2546 และถูกย้ายไปอยู่ในหมวด “Non-Performing Group” เมื่อวันที่ 27
มีนาคม 2549 ทั้งนี้มีสาเหตุจากภาระผูกพันที่เกิดจากการค้ำประกันหนี้สินบริษัทที่เกี่ยวข้อง ซึ่งต่อมา
เมื่อวันที่ 27 มิถุนายน 2551 บริษัท และบริษัทที่เกี่ยวข้อง ร่วมกับที่ปรึกษาทางการเงิน (JayDee
Partners) ประสบผลสำเร็จในการเจรจาปรับโครงสร้างหนี้ภาระค้ำประกันทั้งหมด
ดังกล่าวในหัวข้อ 2.1.

วันที่ 19 มกราคม 2554 ตลาดหลักทรัพย์ฯ
ได้ออกแนวทางการดำเนินการกับบริษัทจดทะเบียนที่มีการดำเนินงาน
หรือฐานะทางการเงินที่เข้าข่ายอาจถูกเพิกถอน ตามประกาศของตลาดหลักทรัพย์ฯที่ บจ.72/2554
ลงวันที่ 19 มกราคม 2554 โดยอ้างถึงหนังสือเวียนของตลาดหลักทรัพย์ฯที่ บจ.(ว) 18/2554
ลงวันที่ 19 มกราคม 2554 สรุปสาระสำคัญได้ดังนี้

1. ตลาดหลักทรัพย์ฯยังคงชื่อหลักทรัพย์ของบริษัทอยู่ในกลุ่มที่แก้ไขการดำเนินงานไม่ได้ภายในกำหนด
(NPG) และจะประกาศชื่อเป็นบริษัทที่อยู่ใน NPG ระยะที่ 1 ตั้งแต่วันที่ 10 มีนาคม 2554

2. ให้ระยะเวลาบริษัทในการแก้ไขเหตุแห่งการเพิกถอน 3 ปี กำหนดเป็น 3 ระยะ
แต่ละระยะมีเวลา 1 ปี และจะประกาศรายชื่อทุกระยะได้แก่ NPG ระยะที่ 1 NPG ระยะที่ 2 และ
NPG ระยะที่ 3 (สิ้นสุดมีนาคม 2557) โดยบริษัทอาจขอขยายระยะเวลาได้ 1 ครั้ง
เป็นระยะเวลาไม่เกิน 1 ปี (สิ้นสุดมีนาคม 2558)

3. หากบริษัทไม่สามารถดำเนินการให้มีคุณสมบัติพ้นเหตุเพิกถอนภายในระยะเวลาที่กำหนดตามข้อ 2
ตลาดหลักทรัพย์ฯจะเสนอคณะกรรมการตลาดหลักทรัพย์ฯเพื่อพิจารณาอนุมัติการเพิกถอนหลักทรัพย์ของบริษัทต่อไป
โดยแนวทางและขั้นตอนดำเนินการเพื่อขอพ้นเหตุเพิกถอน ซึ่งมีผลบังคับใช้ตั้งแต่วันที่ 26 มกราคม
2554 โดยตลาดหลักทรัพย์ฯกำหนดให้บริษัทต้องมีคุณสมบัติครบทุกข้อดังต่อไปนี้

1.  มีส่วนของผู้ถือหุ้น (ภายหลังปรับปรุงความเห็นผู้สอบบัญชี) ไม่ต่ำกว่า 20 ล้านบาท
    กรณีจะซื้อขายในตลาดหลักทรัพย์เอ็ม เอ ไอ (Mai) หรือ ไม่ต่ำกว่า 300 ล้านบาท
    กรณีจะซื้อขายในตลาดหลักทรัพย์แห่งประเทศไทย (SET)

2.  มีกำไรสุทธิและมีกำไรสุทธิในงวดสะสมก่อนยื่นคำขอ กรณีจะซื้อขายใน Mai หรือ
    มีกำไรสุทธิไม่น้อยกว่า 30ล้านบาท และมีกำไรสุทธิในงวดสะสมก่อนยื่นคำขอ กรณีจะซื้อขายใน
    SET
    โดยกำไรสุทธิจะต้องเป็นกำไรจากการดำเนินงานจากธุรกิจหลักซึ่งจะดำเนินการไปอย่างต่อเนื่องในอนาคตภายใต้การจัดการของผู้บริหารส่วนใหญ่กลุ่มเดียวกันมาอย่างต่อเนื่องไม่น้อยกว่า
    1 ปีก่อนยื่นคำขอ โดยพิจารณาจากงบการเงินประจำปีหรืองบการเงิน 4
    ไตรมาสล่าสุดของรอบปีที่ยื่นคำขอ
    โดยพิจารณาจากงบการเงินฉบับที่ผ่านการตรวจสอบจากผู้สอบบัญชี

3.  ปรับโครงสร้างหนี้ได้มากกว่าร้อยละ 75 ของมูลหนี้ทั้งหมดของบริษัทจดทะเบียน
    โดยสามารถจ่ายชำระหนี้ให้แก่เจ้าหนี้สถาบันการเงินได้ตามกำหนดเวลา
    และแผนปรับโครงสร้างหนี้ไม่ทำให้สัดส่วนของผู้ถือหุ้นเดิมน้อยกว่าร้อยละ 10
    ของทุนชำระแล้วภายหลังดำเนินการ

4.  ตลาดหลักทรัพย์ฯเห็นว่าบริษัทมีฐานะการเงินและผลการดำเนินงานที่มั่นคงตามสภาพธุรกิจของบริษัทไปอย่างต่อเนื่อง
    โดยพิจารณาจากกระแสเงินสดของกิจการประกอบด้วย

5.  มีคุณสมบัติครบถ้วนตามหลักเกณฑ์การดำรงสถานะเป็นบริษัทจดทะเบียนก่อนขอพ้นเหตุเพิกถอน
    ยกเว้นเรื่องการกระจายเรื่องการถือหุ้นรายย่อยให้บริษัทดำเนินการตามแนวทางการดำเนินการกับบริษัทที่มีการกระจายการถือหุ้นรายย่อยไม่ครบถ้วน

6.  สำหรับบริษัทจดทะเบียนที่ฟื้นฟูกิจการตามกฎหมายว่าด้วยล้มละลาย
    บริษัทต้องออกจากการฟื้นฟูกิจการผ่านศาล

ในกรณีที่ตลาดหลักทรัพย์พิจารณาแล้วเห็นว่า
บริษัทจดทะเบียนมีคุณสมบัติครบถ้วนในการขอพ้นเหตุเพิกถอน
ตลาดหลักทรัพย์จะกำหนดให้บริษัทปฏิบัติตามข้อกำหนดของตลาดหลักทรัพย์ว่าด้วยการห้ามผู้บริหารหรือผู้ถือหุ้นและผู้ที่เกี่ยวข้องขายหุ้นและหลักทรัพย์ภายในระยะเวลาที่กำหนด
(Silent Period) กล่าวคือห้ามผู้ถือหุ้นที่มีส่วนร่วมในการบริหารงานของบริษัท (Strategic
Shareholders) ขายหลักทรัพย์ของตนซึ่งรวมกันเป็นจำนวนร้อยละ 55
ของทุนชำระแล้วเป็นระยะเวลา 1 ปี นับแต่วันที่หุ้นของบริษัทเริ่มซื้อขาย
โดยหลังจากวันที่หุ้นของบริษัทเริ่มซื้อขายครบกำหนดระยะเวลา 6 เดือน
ให้ผู้ถือหุ้นดังกล่าวสามารถขายหลักทรัพย์ของบริษัทได้ร้อยละ 25
ของจำนวนหลักทรัพย์ที่ถูกห้ามขายทั้งหมด
ทั้งนี้หากบริษัทเพิ่มทุนหรือออกหลักทรัพย์ที่สามารถแปลงสภาพเป็นหุ้นของบริษัทโดยจัดสรรให้กับผู้ถือหุ้นเดิมในช่วงระยะเวลาการห้ามขายหุ้นดังกล่าว
ให้บริษัทสั่งห้ามผู้ถือหุ้นดังกล่าวนำหุ้นดังกล่าวออกขายตามอัตราส่วนของหุ้นที่ถูกห้ามขายและระยะเวลาห้ามขายที่เหลืออยู่

ทั้งนี้
บริษัทได้ตระหนักถึงกฎเกณฑ์ใหม่และอยู่ระหว่างเร่งดำเนินการให้ส่วนของผู้ถือหุ้นและผลการดำเนินงานของบริษัทให้เป็นไปตามกฎเกณฑ์ที่ตลาดหลักทรัพย์ฯกำหนด
เพื่อให้บริษัทพ้นเหตุเพิกถอนและสามารถย้ายกลับเข้าไปอยู่ในหมวดปกติ
เพื่อผู้ลงทุนจะสามารถทำการซื้อขายหุ้นในตลาดหลักทรัพย์ฯได้ต่อไป

ความคืบหน้าในการดำเนินการลดความเสี่ยงเกี่ยวกับการเสนอขายหลักทรัพย์ของบริษัท ในปี 2554
ที่ผ่านมา บริษัทมีผลกำไรสุทธิที่ผ่านการสอบทานและตรวจสอบจากผู้สอบบัญชีแล้วติดต่อกันเกิน 4
ไตรมาส มีกำไรสุทธิปี 2554 เป็นจำนวนเงิน 166.01 ล้านบาท และมีส่วนของผู้ถือหุ้นจำนวน
90.41 ล้านบาท ซึ่งผ่านเกณฑ์ที่กำหนดในการกลับเข้าซื้อขายในตลาดเอ็ม เอ ไอ (MAI) แล้ว
บริษัทอยู่ระหว่างพิจารณาหลักเกณฑ์และเงื่อนไขต่างๆ รวมถึงข้อดี-ข้อเสีย
ของการนำบริษัทกลับเข้าซื้อขายในตลาดหลักทรัพย์ฯ MAI หรือ SET

2.3.2 ณ วันที่ 31 ธันวาคม 2554 บริษัทยังมีผลขาดทุนสะสม จำนวน 335.34 ล้านบาท
ทำให้บริษัทไม่สามารถจ่ายเงินปันผลให้ผู้ถือหุ้นได้ตามกฎหมาย
และผู้ถือหุ้นมีความเสี่ยงที่จะไม่ได้รับเงินปันผลตามนโยบายการจ่ายเงินปันผลที่กำหนดไว้ไปอีกระยะหนึ่ง

2.4 ความเสี่ยงเกี่ยวกับการขาดแคลนวัตถุดิบและความผันผวนของราคาวัตถุดิบ

เหล็กแผ่นรีดร้อน (Hot Rolled Steel) เป็นวัตถุดิบหลักในการผลิตสินค้าถังแก๊ส
ซึ่งไม่สามารถใช้วัตถุดิบอื่นมาทดแทนได้ แต่เนื่องจากมีผู้ผลิตหลายรายในโลก
ทำให้ไม่มีปัญหาเรื่องการขาดแคลนวัตถุดิบ
แต่อาจได้รับผลกระทบจากความผันผวนของราคาวัตถุดิบบ้าง
แต่เนื่องจากในเงื่อนไขของการเสนอราคาขายต่อลูกค้านั้น
สามารถปรับเปลี่ยนได้ตามดัชนีราคาเหล็กในตลาด ทำให้ผลกระทบในเรื่องดังกล่าวมีไม่มากนัก
อย่างไรก็ตาม
บริษัทยังคงมีมาตรการเพื่อลดความเสี่ยงจากการขาดแคลนวัตถุดิบและความผันผวนของราคาวัตถุดิบ
โดยใช้วิธีบริหารการจัดซื้อจัดหาและการจัดการสินค้าคงคลังให้เหมาะสมและมีประสิทธิภาพ เช่น
กำหนดปริมาณการสั่งซื้อจากแผนการผลิต
บวกกับการคาดการณ์ปริมาณความต้องการของลูกค้าโดยอาศัยข้อมูลการสั่งซื้อในอดีตและสภาพเศรษฐกิจในขณะนั้น
การเปรียบเทียบราคาจากผู้จำหน่ายเหล็กหลายรายก่อนการสั่งซื้อทุกครั้งเพื่อให้แน่ใจว่าบริษัทได้วัตถุดิบที่มีคุณภาพตามต้องการในราคาและเงื่อนไขที่ดีที่สุด
นอกจากนี้บริษัทยังติดตามการเปลี่ยนแปลงของราคาวัตถุดิบในตลาดอย่างใกล้ชิด
โดยอาศัยประสบการณ์ที่ยาวนานในอุตสาหกรรมเพื่อประกอบการคาดการณ์สภาวะราคาเหล็กในตลาดก่อนการตัดสินใจสั่งซื้อ
เป็นต้น การบริหารจัดการข้างต้นยังช่วยลดความเสี่ยงในเรื่องการส่งมอบสินค้าให้ลูกค้าไม่ทันเวลา
ลดค่าใช้จ่ายในการเก็บรักษาวัตถุดิบ (Holding Cost) และค่าใช้จ่ายในการสั่งซื้อวัตถุดิบ
(Reordering Cost) ด้วย

2.5 ความเสี่ยงเกี่ยวกับสินค้าทดแทน

สินค้าที่สามารถนำมาใช้ทดแทนถังแก๊สที่ผลิตจากเหล็กได้ คือ ถังแก๊สที่ผลิตจากอลูมิเนียม หรือ
ถังแก๊สที่ผลิตจากวัสดุผสม (Composite Material) แต่ไม่เป็นที่นิยมของตลาด
เนื่องจากถังทั้งสองชนิดนี้มีความคงทน และอายุการใช้งานสั้นกว่าถังเหล็ก
รวมถึงราคาต้นทุนต่อหน่วยที่สูงกว่าถังเหล็ก โดยเฉพาะถังที่ผลิตจากวัสดุผสม (Composite
Material)ที่เป็นเทคโนโลยีใหม่
ยังไม่สามารถพิสูจน์เรื่องความคงทนและอายุการใช้งานที่แน่นอนได้
ถึงแม้ว่าจะมีมาตรฐานการผลิตรองรับทั้งในประเทศและต่างประเทศแล้วก็ตาม
ดังนั้นความนิยมจึงอยู่เพียงแค่บางประเทศเท่านั้น
นอกจากนี้จากการที่นานาชาติตื่นตัวและรณรงค์ให้ผลิต หรือใช้ผลิตภัณฑ์ที่เป็นมิตรต่อสิ่งแวดล้อม
ทำให้เหล็กยังคงเป็นวัตถุดิบที่เป็นที่นิยม เนื่องจากถังเหล็กสามารถนำมาซ่อมหรือรีไซเคิลได้
อันจะเป็นการประหยัดพลังงานและอนุรักษ์ทรัพยากรธรรมชาติ
ดังนั้นบริษัทจึงเชื่อว่าถังเหล็กที่เป็นผลิตภัณฑ์ของบริษัทมีความเสี่ยงต่ำจากสินค้าทดแทน

2.6 ความเสี่ยงจากอุทกภัย

จากเหตุการณ์วิกฤตมหาอุทกภัย 2554
บริษัทซึ่งมีที่ตั้งของโรงงานและสำนักงานอยู่ในเขตบางขุนเทียน กรุงเทพมหานคร
มีความเสี่ยงเรื่องอุทกภัย
ซึ่งอาจส่งผลต่อการผลิตที่อาจะหยุดชะงักหรือเป็นอุปสรรคในเส้นทางคมนาคมระหว่างทางจัดส่งสินค้า
ถึงแม้ว่าบริษัทจะไม่ได้รับผลกระทบและความเสียหายจากเหตุการณ์น้ำท่วมที่ผ่านมา
แต่บริษัทได้มีการเตรียมแผนป้องกันน้ำท่วมทั้งในระยะสั้นและจัดทำแผนระยะยาวเพื่อตอบสนองต่อสถาณการณ์ดังกล่าวที่อาจเกิดขึ้น
โดยการติดตามข่าวการพยากรณ์อากาศอย่างสม่ำเสมอ
การเฝ้าระวังระดับน้ำในคลองรอบๆบริเวณโรงงาน
การบำรุงรักษาและตรวจสภาพของอุปกรณ์ป้องกันน้ำท่วมให้อยู่ในสภาพพร้อมใช้งาน
พร้อมทั้งจัดหาอุปกรณ์ให้เพียงพอต่อสถาณการณ์ที่คาดว่าจะเกิดขึ้น
ตลอดจนประเมินผลกระทบจากแผนการรับมือเรื่องอุทกภัยของรัฐบาลอย่างใกล้ชิด
นอกจากนี้บริษัทยังได้ทำประกันภัยไว้อีกด้วย
เพื่อเป็นการบรรเทาความเสียหายเบื้องต้นในกรณีที่เกิดอุทกภัยขึ้น